โบรกฯมอง SET เช้านี้ซึมตัว รับแรงกดดัน “การเมือง” ใน-นอกประเทศ
โบรกฯมอง SET เช้านี้ซึมตัว รับแรงกดดัน “การเมือง” ใน-นอกประเทศ
11 ก.ย. 2563

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะแกว่งไซด์เวย์ซึมลงคล้ายคลึงตลาดหุ้นในภูมิภาคเอเชียที่เช้านี้ส่วนใหญ่เคลื่อนไหวในแดนลบเล็กน้อยราว 0.1-0.2% เนื่องจากตลาดไม่ได้มีปัจจัยใหม่เข้ามากระตุ้น ขณะเดียวกันก็มีสัญญาณเศรษฐกิจของสหรัฐฯอาจจะชะลอตัว หลังจากตัวเลขผู้ขอรับสวัสดิการว่างงานของสหรัฐฯออกมาแย่กว่าตลาดคาด
ขณะที่ผลการประชุมธนาคารกลางยุโรป (ECB) ก็ออกมาตามคาด มีมติคงอัตราดอกเบี้ยนโยบาย หรืออัตราดอกเบี้ยรีไฟแนนซ์ที่ระดับ 0% ซึ่งเป็นระดับต่ำสุดเป็นประวัติการณ์ และคงวงเงินในการซื้อพันธบัตรตามโครงการ Pandemic Emergency Purchase Programme (PEPP) ที่ระดับ 1.35 ล้านล้านยูโรซึ่งก็ไม่น่าจะมีผลอะไรต่อตลาดฯ
อย่างไรก็ดี ตลาดฯคงจะได้รับแรงกดดันจากปัจจัยการเมืองทั้งในประเทศ และต่างประเทศ โดยในประเทศก็จะมีการชุมนุมทางการเมืองในวันที่ 19 ก.ย.นี้ และก็ยังต้องติดตามการประชุมสภาฯในวันที่ 23-24 ก.ย.นี้ ในเรื่องจะมีการแก้ไขรัฐธรรมนูญมาตราใดบ้าง ส่วนการเมืองต่างประเทศก็ให้ติดตามความสัมพันธ์ระหว่างจีน และสหรัฐฯ หลังจากที่ประธานาธิบดีโดนัลด์ ทรัมป์ แห่งสหรัฐ ไม่ต้องการขยายเวลาการแบน TikTok ซึ่งจะถึงกำหนดในวันที่ 15 ก.ย.นี้
พร้อมให้แนวรับ 1,286-1,276 จุด ส่วนแนวต้าน 1,300 จุด